Home / Yleinen / Kulttuurista
Tiedotteen sisältö on kiinnostava ja tärkeä. Samalla tiedote kuitenkin kertoo hyppylentoturvallisuuskulttuurin karusta tilasta. Tiedotteessa on erityisesti kolme kohtaa, jotka kertovat enemmän kuin niihin on edes kirjoitettu.
“Hyppylentämisessä tavanomainen polttoainesuunnittelu johtaa tyypillisesti siihen, että tankkausten välillä polttoainereservi on hyvin alhainen – marginaalit ovat melko kriittisiä, jos jotain poikkeavaa tapahtuu.”
Trafi kirjoittaa kauniin yleistävästi, mutta ei ole salaisuus, että Porissa tapahtui syksyllä 2015 vaaratilanne, jossa paikallisen kerhon operoimasta hyppykoneesta loppui polttoaine hyppylennolla. Tilanne johti pakkolaskuun lentokentän läheiselle pellolle. Tapauksessa oli mukana roppakaupalla hyvää tuuria ja koko homma päättyi onnellisesti. Konekin pystyttiin lentämään pois pellolta kanisteritankkauksen jälkeen.
Vaikka Trafi muistutti jo edellisessä hyppylentotiedotteessaan 14.4.2015 painopistehallinnan tärkeydestä, ei homma selvästikään vielä ole mennyt maaliin. Edellisellä kerralla tiedotteen taustalla oli Jämin onnettomuus, jonka tutkinnassa selvisi vakavia puutteita painopisteasioiden hallinnassa. Syksyllä 2016 skenessä kulki stoori siitä, että Skydive Finland ry:ssä ei oikein tiedetty mihin hyppytoimintaohjeessa ohjeistetut uloshyppymuodostelmat kerhon toisen koneen osalta perustuivat. Tai ainakin yhdistyksen jäsenistössä epätietoisuutta esiintyi. Ei asiasta toki taidettu olla tietoisia niissä muissakaan ko. konetta operoineissa yhdistyksissä. No sattuuhan sitä. Eikö tiedotetta perään.
Kolmas huomion arvoinen asia ovat skenelle annettavat moitteet raportoinnista: “Laskuvarjohyppytoiminnassa on jo vuosia ollut vallalla hyvä raportointikulttuuri, jossa poikkeamista ja omista virheistä kerrotaan yhteisölle avoimesti, ja niitä analysoidaan ja hyödynnetään hyppy-yhteisön turvallisuustyössä. Valitettavasti hyppylentotoiminnassa tilanne on toinen. Raportointimäärät ovat hyvin pieniä, ja tieto vakavistakin läheltä piti – tilanteista tulee viranomaiselle liian usein muista lähteistä kuin pakollisen raportointivelvoitteen kautta.”
Osaamisen puute johtaa helposti lieveilmiöihin. Jos lento-operaattorin tai yhteisön kompetenssi ei riitä aidosti etupainotteiseen ja generatiiviseen turvallisuuden hallintaan – tai sitä ei muista syistä haluta tehdä – päädytään helposti piilottelevaan ja reaktiiviseen toimintatapaan. Tällaiselle me kaikki olemme varmaankin alttiita.
Aviastaria on kritisoitu siitä, että blogin kommentointiominaisuus on pois käytöstä. Näin on ollut – ja on luultavasti jatkossakin – koska kenelläkään ei ole aikaa tai halua siivota henkilökohtaisuuksia, epätotuuksia yms. pois kommenteista. Ilmaisia ja helposti saavutettavia julkaisukeinoja löytyy roppakaupalla. Voimme jopa harkita vastineiden julkaisemista, jos jollakulla on halua sellaiseen. Ennen kaikkea kuitenkin toivomme, että otat yhteyttä jos havaitset blogiteksteissämme epätotuuksia. Korjaamme ne mielellämme.
Task specialist ja part NCOAviastar avaa part SPO -dokumentaationsa kaikkien käyttöön